„Boružiukų“ kelionė į Pasakų dvarą – Vaikų literatūros muziejų

Gražų gegužės 17 dienos rytą visa „Boružiukų“ grupė, tėveliai ir auklėtojos išsiruošė į ekskursiją ten, kur gyvena... pasakos. Vaikų literatūros muziejus mūsų jau laukė – pasitiko Fėja, kurios šypsena pakvietė mažuosius susipažinti su lietuvių vaikų literatūros pasauliu, pasakomis, personažais... Vaikams tai buvo ne tik pirmasis apsilankymas muziejuje, bet ir pirmoji ekskursija, todėl kai kurie pradžioje buvo atsargūs, nedrąsūs ir rimti. Tačiau po truputį vaikų veidai nušvito, pasigirdo balsai, o labai greitai jie kartu su Fėja jau rodė, kaip čiūžina lapė ar straksi zuikučiai. Vaikai susipažino su Kosto Kubilinsko Age, su Arkliu Dominyku, daugybe raganų, princesių, kiškelių ir meškučių iš lietuvių literatūros pasakų pasaulio. Auklėtojos ir mamytės vos spėjo suktis – vaikams smalsu buvo apžiūrėti eksponatus, knygeles ir nuotraukas. O kai sugriuvę į patogius sėdmaišius klausėme pasakos apie pirštinėje gyvenančius gyvūnus, vaikai nenustygo vietose ir su Fėja suvaidino pasaką.

Per greitai baigėsi mūsų susitikimas su pasaka... Po ekskursijos prisipirkome lietuvių autorių knygelių ir iki dabar džiaugiamės, kad mūsų vaikai gyvena su lietuviška pasaka.